แบงก์กรุงเทพปลื้ม สาขาเมียนมาโต
ธนาคารกรุงเทพ เผยมีดีลปล่อยสินเชื่อร่วมให้รายใหญ่ในเมียนมาอีกมาก หลังทุนจดทะเบียนสูงขึ้น
22 ก.ย. 2559

ธนาคารกรุงเทพ เผยมีดีลปล่อยสินเชื่อร่วมให้รายใหญ่ในเมียนมาอีกมาก หลังทุนจดทะเบียนสูงขึ้น
นายคเนศร์ บูรณสิน ผู้จัดการธนาคารกรุงเทพ สาขาย่างกุ้ง เปิดเผยว่า ธนาคารมีแผนการปล่อยสินเชื่อร่วมกับสถาบันการเงินเพื่อการลงทุนในเมียนมาอีกหลายโครงการที่อยู่ระหว่างการดำเนินการ หลังจากที่ธนาคารร่วมกับสถาบันการเงินต่างชาติอีก 3 แห่ง คือ ธนาคารโอซีบีซี สาขาย่างกุ้ง ธนาคารเมย์แบงก์ สาขาย่างกุ้ง และธนาคารยูโอบี สาขาย่างกุ้ง ปล่อยสินเชื่อวงเงิน 40.2 ล้านเหรียญสหรัฐ ให้กลุ่มบริษัทโอซีเค ในการพัฒนาโครงข่ายระบบโทรคมนาคมในเมียนมา เมื่อเดือน มิ.ย. ที่ผ่านมา
ทั้งนี้ ธนาคารกรุงเทพ สาขาย่างกุ้ง มีเพดานการปล่อยสินเชื่อรายใหญ่ (ซิงเกิ้ลเลนดิ้ง ลิมิต) ในเมียนมาใหญ่ที่สุด เนื่องจากมีทุนจดทะเบียน 200 ล้านเหรียญสหรัฐ มากกว่าที่ทางการเมียนมากำหนดไว้ที่ 75 ล้านเหรียญสหรัฐ ทำให้ธนาคารสามารถที่จะปล่อยสินเชื่อร่วมกับสถาบันการเงินอื่นในโครงการขนาดใหญ่ของเมียนมาได้
อย่างไรก็ตาม การปล่อยสินเชื่อขนาดใหญ่มูลค่า 3,000-4,000 ล้านบาทในเมียนมา ธนาคารส่วนใหญ่จะปล่อยรายเดียวไม่ได้ ต้องใช้รูปแบบซินดิเคตโลน ซึ่งธนาคารสามารถเข้าไปร่วมสนับสนุนสินเชื่อรายใหญ่ได้อีกมาก โดยธุรกิจที่มีโอกาสในเมียนมามีทั้งธุรกิจรายใหญ่และธุรกิจเอสเอ็มอี  
นายชาติศิริ โสภณพนิช กรรมการผู้จัดการใหญ่ ธนาคารกรุงเทพ กล่าวว่า มั่นใจว่าสินเชื่อรวมในปีนี้จะเติบโตตามเป้าหมาย 3-5% สอดคล้องกับการเติบโตของเศรษฐกิจไทยที่คาดว่าปีนี้จะขยายตัว 3%